Elena Băsescu (EBA), fiica preşedintelui Traian Băsescu, şi-a adjudecat deja locul doi pe listele Partidului Mişcarea Populară (PMP) pentru viitoarele alegerile parlamentare, au declarat, pentru PaginadePolitica.ro, surse apropiate negocierilor.

EBA contează pe susţinere puternică la vârful PMP, lucru care s-a văzut şi în ultima şedinţă a Biroului de Conducere al partidului, la care a participat şi Elena Udrea, o mai veche susţinătoare a Elenei Băsescu. Udrea îşi doreşte un loc eligibil pentru EBA pe lista PMP, dar rămâne ca fiica preşedintelui să accepte oficial să candideze. Pe locul 1 a fost agreată deja candidatura lui Cristian Preda, actual europarlamentar, iar pentru locul trei este în cărţi Daniel Funeriu, fost consilier prezidenţial al lui Traian Băsescu. Funeriu a fost pentru scurt timp europarlamentar PDL, în 2009, dar a părăsit Parlamentul European pentru postul de ministru al Educaţiei.

Decizia desemnării Elenei Băsescu pe locul 2 pare să fi stârnit discuţii vii între protagonişti, provocate nu neapărat din motive de ostilitate, ci din bătălia aprigă pentru poziţii eligibile. Dincolo însă de orice agreement la vârful PMP, e de aşteptată reacţia membrilor de partid care, potrivit statutului, au dreptul să-şi exprime opţiunile privind ordinea candidaţilor pe listele de vot.

Elena Băsescu este, ca şi Cristian Preda, europarlamentar. Ea a fost aleasă la alegerile din 2009, fiind susţinută puternic de voturile activiştilor tineri din PDL. Candidatura sa a stârnit multe controverse, principalele observaţii publice fiind legate de faptul că a ajuns să candideze pentru simplul motiv că este fiica preşedintelui, şi nu pentru merite personale, politice sau profesionale. Reproşurile au deranjat-o pe Elena Băsescu, motiv pentru care a ales să candideze ca independentă, sub brandul electoral „EBA”, reuşind să strângă numărul necesar de voturi pentru a intra în Parlamentul European.

Subiectul candidaturii Elenei Băsescu pe lista PMP a fost comentat și de Ion Cristoiu, care s-a declarat contrariat de idee. Amănunte aici

Acest articol este proprietatea Pagina de Politică și este protejat de legea drepturilor de autor. Orice preluare a conținutului se poate face doar în limita a 500 de semne, cu citarea sursei și cu link către pagina acestui articol.

(Niciun vot deocamdată)

(Niciun vot deocamdată)